CELEX: 32014D0045(01)
Language: lt
Date: 1416355200000
Title: 2014 m. lapkričio 19 d. Europos Centrinio Banko sprendimas (ES) 2015/5 dėl turtu užtikrintų vertybinių popierių pirkimo programos įgyvendinimo (ECB/2014/45)

6.1.2015   
            
            
               LT
            
            
               Europos Sąjungos oficialusis leidinys
            
            
               L 1/4
            
         EUROPOS CENTRINIO BANKO SPRENDIMAS (ES) 2015/5
   2014 m. lapkričio 19 d.
   dėl turtu užtikrintų vertybinių popierių pirkimo programos įgyvendinimo
   
      (ECB/2014/45)
   
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą, kartu su 3 straipsnio 1 dalies pirma įtrauka ir 18 straipsnio 1 dalimi,
   kadangi:
   
               (1)
            
            
               pagal Europos centrinių bankų sistemos ir Europos Centrinio Banko statuto 18 straipsnio 1 dalį Europos Centrinis Bankas (ECB) kartu su valstybių narių, kurių valiuta yra euro, nacionaliniais centriniais bankais gali veikti finansų rinkose, be kita ko, tiesiogiai (vienakrypčiai) (angl. k. outright) pirkdami ir parduodami antrinę rinką turinčias priemones;
            
         
               (2)
            
            
               2014 m. rugsėjo 4 d. Valdančioji taryba nusprendė, kad turėtų būti inicijuota nauja turtu užtikrintų vertybinių popierių pirkimo programa (TUVPPP). Dėl TUVPPP kartu su trečiąja padengtų obligacijų pirkimo programa (1) ir tikslinėmis ilgesnės trukmės refinansavimo operacijomis (2) bus toliau gerinamas pinigų politikos perdavimas, skatinamas kredito teikimas euro zonos ekonomikai, užtikrinamas teigiamo poveikio perdavimas kitoms rinkoms, todėl bus sušvelninta ECB pozicija dėl pinigų politikos ir tai padės grįžti prie infliacijos lygio, artimesnio 2 %;
            
         
               (3)
            
            
               kaip bendros pinigų politikos dalis, ECB turėtų įgyvendinti tinkamų turtu užtikrintų vertybinių popierių (TUVP) tiesioginį (vienakryptį) pirkimą pagal TUVPPP vienodu ir, išimtinai pradiniu laikotarpiu, centralizuotu būdu, laikantis šio sprendimo;
            
         
               (4)
            
            
               pradiniam TUVPPP etapui pasibaigus, TUVPPP turėtų vienodu ir decentralizuotu būdu įgyvendinti Europos centriniai bankai pagal tolesnį tuo tikslu priimtą Valdančiosios tarybos sprendimą,
            
         PRIĖMĖ ŠĮ SPRENDIMĄ:
   1 straipsnis
   TUVPPP nustatymas ir apimtis
   Šiuo sprendimu sukuriama TUVPPP, pagal kurią ECB perka tinkamus TUVP, kaip apibrėžta 2 straipsnyje, laikantis šio sprendimo nuostatų. Pagal TUVPPP ECB gali nurodyti savo agentams jo vardu pirkti tinkamus TUVP pirminėse ir antrinėse rinkose iš tinkamų kitų sandorių šalių, kaip apibrėžta 4 straipsnyje.
   2 straipsnis
   TUVP tiesioginio (vienakrypčio) pirkimo tinkamumo kriterijai
   TUVP laikomi tinkamais tiesioginiam (vienakrypčiam) pirkimui pagal TUVPPP, jei jie atitinka šiuos tinkamumo kriterijus:
   
               1)
            
            
               TUVP kredito kokybės įvertinimas yra atliktas bent pagal 3 kredito kokybės pakopą pagal Eurosistemos suderintą reitingų skalę (3), išreikštą bent dviem viešais kredito reitingais, suteiktais bet kurių dviejų išorės kredito vertinimo institucijų (EKVI), priimtų Eurosistemos kredito vertinimo sistemoje (EKVS).
            
         
               2)
            
            
               Su 1 punkte numatytomis išimtimis TUVP atitinka tinkamumo kriterijus, taikomus TUVP, pateikiamiems įkaitu Eurosistemos pinigų politikos operacijoms, kaip nustatyta Gairių ECB/2011/14 (4) (kaip iš dalies pakeista gairėmis ECB/2012/25 (5) ir ECB/2014/10 (6)) I priede ir Sprendime ECB/2013/35 (7).
            
         
               3)
            
            
               Jei TUVP kredito kokybės įvertinimas nėra atliktas bent pagal 2 kredito kokybės pakopą pagal Eurosistemos suderintą reitingų skalę, išreikštą bent dviem viešais kredito reitingais, suteiktais bet kurių dviejų EKVI, priimtų EKVS, TUVP privalo įvykdyti ne tik 2 punkte nustatytus reikalavimus, bet ir tinkamumo kriterijus, taikomus TUVP, pateikiamiems įkaitu Eurosistemos pinigų politikos operacijoms pagal Gairių ECB/2014/31 (8) 3 straipsnį.
            
         
               4)
            
            
               Ne mažiau kaip 90 % pinigų srautą kuriančio turto, kuriuo užtikrinami TUVP, skolininkų yra priskiriami privačiojo sektoriaus ne finansų bendrovėms (9) ar fiziniams asmenims, matuojant pagal tokių skolininkų pinigų srautą kuriančio turto pagrindinę likusią sumą.
            
         
               5)
            
            
               Ne mažiau kaip 95 %:
               
                           a)
                        
                        
                           pinigų srautą sukuriančio turto, kuriuo užtikrinta TUVP emisija, pagrindinė likusi suma yra išreikšta eurais;
                        
                     
                           b)
                        
                        
                           bet koks turtas, kuriuo padengtas pinigų srautą sukuriantis turtas, kuriuo užtikrinta TUVP būsto hipoteka užtikrintų vertybinių popierių (BHUVP) ar komercine hipoteka užtikrintų vertybinių popierių (KHUVP) emisija, yra euro zonoje ir matuojamas pagal tokiam turtui priskiriamo pinigų srautą sukuriančio turto pagrindinę likusią sumą ir
                        
                     
                           c)
                        
                        
                           pinigų srautą sukuriančio turto, kuriuo užtikrinama TUVP emisija (išskyrus TUVP BHUVP ir KHUVP emisijas, apibūdintas b punkte), kuri matuojama atsižvelgiant į šiems skolininkams priskiriamo pinigų srautą sukuriančio turto pagrindinę likusią sumą, skolininkai yra atitinkamai įsisteigę ar reziduoja euro zonoje.
                        
                     
         
               6)
            
            
               TUVP emitentas yra įsisteigęs euro zonoje.
            
         
               7)
            
            
               TUVP (tuo pačiu ar pakeičiamu tarptautiniu vertybinių popierių identifikavimo numeriu (ISIN)) dalis, kurią ECB įvertintu laiku galimam pirkimui pagal 3 straipsnį visą pasiliko iniciatorius ar subjektai, su kuriais jį sieja glaudūs ryšiai (10), yra tinkama pirkti pagal TUVPPP, jei išorinis investuotojas, neturintis glaudžių ryšių su iniciatoriumi (išskyrus Eurosistemos centrinį banką, nepriklausantį TUVPPP sistemai), taip pat įsigyja dalį tos TUVP (tuo pačiu ar pakeičiamu ISIN) dalies.
            
         
               8)
            
            
               Jei pinigų srautą sukuriančio turto, kuriuo užtikrinama TUVP emisija, skolininkas yra įsteigtas ar reziduoja Graikijoje ar Kipre, 1 punkte nustatytas minimalus reitingo lygis tiems TUVP netaikomas, jei jiems taikoma 5 straipsnio 2 dalyje nustatyta pirkimo riba ir jei jie atitinka visus kitus atitinkamus pirkimo tinkamumo kriterijus pagal TUVPPP ir visus šiuos papildomus reikalavimus:
               
                           a)
                        
                        
                           Eurosistemos minimali kredito kokybės riba, pagal kurią nustatoma, ar Graikijos ar Kipro Vyriausybių išleistos ar garantuojamos apyvartinės skolos priemonės yra tinkamos naudoti įkaitu, netaikoma pagal Gairių ECB/2014/31 8 straipsnio 2 dalį;
                        
                     
                           b)
                        
                        
                           TUVP turi du viešus kredito reitingus, kuriuos suteikė dvi IKVI, priimtos EKVS didžiausiu galimu TUVP emisijų reitingo lygiu atitinkamoje valstybėje narėje;
                        
                     
                           c)
                        
                        
                           TUVP emisijos struktūra apima dabartinės kredito vertės padidinimą (pavyzdžiui, kredito vertės padidinimas, kurį numato visos TUVP emisijos dalys, subordinuotos tinkamai pirkti TUVP daliai), kuris sudaro ne mažiau kaip 25 % dabartinės TUVP emisijos visų dalių pagrindinės likusios sumos;
                        
                     
                           d)
                        
                        
                           yra prieinamos investuotojų ataskaitos, o TUVP galima modeliuoti standartinėmis trečiųjų šalių TUVP pinigų srauto modeliavimo priemonėmis, remiantis ECB vertinimu;
                        
                     
                           e)
                        
                        
                           visų šių TUVP emisijos kitų sandorių šalių geriausias galimas kredito kokybės įvertinimas (prireikus), išskyrus paslaugų teikėją, atitinka bent jau 3 kredito kokybės pakopą pagal Eurosistemos suderintą reitingų skalę, išreikštą bent vienu viešu kredito reitingu, suteiktu bet kurios EKVI, priimtos EKVS:
                           
                                       i)
                                    
                                    
                                       bet koks emitento sąskaitos bankas;
                                    
                                 
                                       ii)
                                    
                                    
                                       bet koks emitento sąskaitos banko garantas;
                                    
                                 
                                       iii)
                                    
                                    
                                       bet koks likvidumo paslaugų teikėjas;
                                    
                                 
                                       iv)
                                    
                                    
                                       bet kokia kita apsidraudimo sandorio šalis;
                                    
                                 
                                       v)
                                    
                                    
                                       pagrindinis mokėjimo agentas;
                                    
                                 
                                       vi)
                                    
                                    
                                       bet koks garantuotų investicijų sutarčių teikėjas.
                                    
                                 
                     
                           f)
                        
                        
                           yra paskirtas rezervinis TUVP emisijos paslaugų teikėjas.
                        
                     
         3 straipsnis
   Kredito rizikos vertinimas ir išsamus patikrinimas
   ECB, prieš pirkdamas bet kokius TUVP, atitinkančius 2 straipsnyje nustatytus tinkamumo kriterijus, atlieka tokių TUVP kredito rizikos vertinimą ir išsamų patikrinimą.
   4 straipsnis
   Tinkamos kitos sandorių šalys
   TUVPPP – ir tiesioginiams (vienakrypčiams) sandoriams, ir vertybinių popierių skolinimo sandoriams dėl TUVP laikomų TUVPPP portfeliuose, tinkamos kitos sandorių šalys yra tokios: a) kitos sandorių šalys, dalyvaujančios Eurosistemos pinigų politikos operacijose, kaip apibrėžta Gairių ECB/2011/14 I priedo 2.1 skirsnyje; b) kitos sandorių šalys, kurias Eurosistemos centriniai bankai naudoja savo eurais išreikštiems investiciniams portfeliams investuoti, ir c) subjektai, kuriuos Valdančioji taryba laiko tinkamomis kitomis sandorių šalimis tiesioginiams (vienakrypčiams) sandoriams pagal TUVPPP, remiantis ECB atliktu Eurosistemos kitos sandorio šalies rizikos įvertinimu.
   5 straipsnis
   Pirkimo ribos
   1.   Su 2 dalyje numatytomis išimtimis pagal TUVPPP bet kuriuo metu leidžiama pirkti ir laikyti ne daugiau kaip 70 % TUVP (su tuo pačiu ar pakeičiamu ISIN) dalies likusios sumos.
   2.   Jei pagal 2 straipsnio 8 punktą leidžiama pirkti TUVP (su tuo pačiu ar pakeičiamu ISIN) dalį, pagal TUVPPP bet kuriuo metu leidžiama pirkti ir laikyti ne daugiau kaip 30 % tokios dalies likusios sumos.
   6 straipsnis
   Įsigaliojimas
   Šis sprendimas įsigalioja kitą dieną po jo paskelbimo ECB interneto svetainėje.
   
      Priimta Frankfurte prie Maino 2014 m. lapkričio 19 d.
      
         
            ECB Pirmininkas
         
         Mario DRAGHI
      
   
   
      (1)  2014 m. spalio 15 d. sprendimas ECB/2014/40 dėl trečiosios padengtų obligacijų pirkimo programos įgyvendinimo. Dar nepaskelbta Oficialiajame leidinyje.
   
      (2)  2014 m. liepos 29 d. sprendimas ECB/2014/34 dėl priemonių, susijusių su tikslinėmis ilgesnės trukmės refinansavimo operacijomis (OL L 258, 2014 8 29, p. 11).
   
      (3)  Kaip paskelbta ECB interneto svetainėje.
   
      (4)  2011 m. rugsėjo 20 d. gairės ECB/2011/14 dėl Eurosistemos pinigų politikos priemonių ir procedūrų (OL L 331, 2011 12 14, p. 1).
   
      (5)  2012 m. lapkričio 26 d. gairės ECB/2012/25, kuriomis iš dalies keičiamos Gairės ECB/2011/14 dėl Eurosistemos pinigų politikos priemonių ir procedūrų (OL L 348, 2012 12 18, p. 30).
   
      (6)  2014 m. kovo 12 d. gairės ECB/2014/10, kuriomis iš dalies keičiamos Gairės ECB/2011/14 dėl Eurosistemos pinigų politikos priemonių ir procedūrų (OL L 166, 2014 6 5, p. 33).
   
      (7)  2013 m. rugsėjo 26 d. sprendimas ECB/2013/35 dėl papildomų priemonių, susijusių su Eurosistemos refinansavimo operacijomis ir įkaito tinkamumu (OL L 301, 2013 11 12, p. 6).
   
      (8)  2014 m. liepos 9 d. gairės ECB/2014/31 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu, ir kuriomis iš dalies keičiamos Gairės ECB/2007/9 (OL L 240, 2014 8 13, p. 28).
   
      (9)  Ne finansų bendrovė reiškia tai, kas nustatyta Europos sąskaitų sistemoje, kaip nurodyta Gairių ECB/2011/14 I priede.
   
      (10)  Glaudūs ryšiai reiškia tai, kas nustatyta Gairių ECB/2011/14 I priedo 6.2.3.2 skirsnyje.